আপনি ভেজিটেরিয়ান হয়ে থাকলে গর্ভকালীন সময়ে অবশ্যই ডাক্তারকে এই ব্যাপারে জানাবেন। ডাক্তার আপনার জন্য বিকল্প খাবারগুলো সম্পর্কে পরামর্শ দিতে পারেন। প্রয়োজনে রেজিস্টার্ড ডায়েটিশিয়ানের কাছে রেফার করতে পারেন। তাদের সাথে পরামর্শ করে আপনি নিজের জন্য প্রয়োজনীয় একটি খাবার তালিকা তৈরি করে নিবেন। অনেক ক্ষেত্রেই ভেজিটেরিয়ানদের আয়রন ও ভিটামিন বি১২ এর অভাব দেখা দিতে পারে।[ref id=26] গবেষণায় দেখা গিয়েছে যে, গর্ভাবস্থায় অর্ধেকের বেশি নিরামিষাশী গর্ভবতীর ভিটামিন বি১২ এর অভাব দেখা দেয়।[ref id=27] এর ফলে রক্তশূন্যতা, রোগ প্রতিরোধ ক্ষমতা কমে যাওয়া ও নার্ভের সমস্যাসহ নানান গুরুতর জটিলতা সৃষ্টি হতে পারে। তাই আগে থেকেই এই বিষয়ে সতর্ক থেকে প্রয়োজনীয় পুষ্টির যোগান নিশ্চিত করতে হবে।